DA Den Europæiske Unions Tidende CE 84/415

(2004/C 84 E/0484)

SKRIFTLIG FORESPØRGSEL P-0494/04

af Carlos Carnero González (PSE) til Kommissionen

(16. februar 2004)

Om: Dispensation fra Madrids lokalstyre for undersøgelse af indvirkningen på miljøet af arbejderne på M30

Madrids bystyre har i Den Europæiske Unions Tidende meddelt, at der i juni 2004 vil blive indledt 22 arbejder til en værdi af 3,5 mia. EUR på M30. Denne motorvej på 32 kilometers længde med en daglig trafikintensitet på over 200 000 køretøjer forløber gennem et område, som er følsomt i miljømæssig henseende (direktiv 97/11/EF (1)), idet befolkningstætheden er betydelig, ligesom der er en høj koncentration af forureningskilder. Projekterne i forbindelse med arbejderne udarbejdes, uden at der foreligger nogen samlet undersøgelse, som indebærer en miljøanalyse, og uden at der er udarbejdet en evaluering af indvirkningen på miljøet, som Madrids lokalstyre tilsyneladende anser for overflødig, idet den er ved at behandle en dispensation herfor.

Har Kommissionen kendskab til disse forhold? Har den til hensigt at indhente oplysninger fra de ansvarlige spanske myndigheder? Mener den, at en dispensation fra en undersøgelse af disse aktiviteters indvirkning på miljøet er i overensstemmelse med fællesskabsretten? Hvilke skridt vil den tage for at sikre, at denne overholdes?

Svar afgivet på Kommissionens vegne af Margot Wallström

(17. marts 2004)

Det ærede medlem henviser til de foreslåede anlægsarbejder på M30-motorvejen i Madrid og spørger om, hvorvidt de kan undtages fra en vurdering af virkninger på miljøet (VVM) foretaget af den selvstyrende region for Madrid i Spanien.

Rådets direktiv 85/337/EØF af 27. juni 1985 (2), som ændret ved Rådets direktiv 97/11/EF af 3. marts 1997 (VVM-direktivet), gælder for vurdering af visse offentlige og private projekters miljøvirkninger og indeholder bestemmelser om, at medlemsstaterne skal sørge for, at der forud for godkendelse af projekter, der måtte få væsentlige virkninger for miljøet på grund af f.eks. deres karakter, omfang og beliggenhed, foretages en vurdering af deres miljøvirkninger. VVM-direktivet indeholder to bilag. Projekttyper såsom motorveje er anført i bilag I, hvor det er obligatorisk at foretage en VVM. Andre veje, ændringer eller udvidelser af eksisterende motorveje falder under bilag II, hvor det overlades til medlemsstaterne og deres kompetente myndigheder at afgøre, om en VVM er påkrævet. Afgørelsen skal baseres på de kriterier, der er fastlagt i direktivet. Der kræves en VVM, hvis projektet måtte få væsentlige virkninger på miljøet.

Artikel 2, stk. 3, giver medlemsstaterne mulighed for at fritage specifikke projekter helt eller delvis fra VVM, men kun under særlige omstændigheder, og de skal meddele det til Kommissionen i forvejen og overholde visse andre krav.

Da projektet ikke modtager nogen samfinansiering fra Fællesskabet, var Kommissionen ikke bekendt med spørgsmålet, som det ærede medlem gjorde den opmærksom på. Den vil derfor skrive til de spanske myndigheder for at anmode om oplysninger herom; med disse til rådighed vil den kunne vurdere situationen.

(1) EFT L 73 af 14.3.1997, s. 5.

(2) EFT L 175 af 5.7.1985.